Илка Бирова
Пословици и техен превод с днешна дата

chitanka.info

• Ако имаш две ризи, дай едната на ближния.

└Ако имаш две ризи, смъкни трета от гърба на ближния.

• Приятел в нужда се познава.

└За какво са ти приятелите, ако не можеш да ги използваш?

• Който се учи, той ще сполучи.

└Който цял живот се учи, все чака да сполучи.

• Дума дупка не прави.

└Дума дупка не прави — ама в ламарината. А в сърцето прави и остава.

• Ако не искаш да бъдеш наковалня, ти трябва да бъдеш чук.

└Ако не искаш да бъдеш наковалня, стой по-далече от чукове.

• Гладна мечка хоро не играе.

└Гладна мечка и хоро играе.

• С питане до Цариград се стига.

└Който много пита, много го лъжат и далече не стига.

* * *

Който пее, зло не мисли. Който пие — хич не мисли.

* * *

Сила дълго не трае. Глупост вечно трае.

* * *

От камък е по-як човекът и от яйце по-слаб. Зависи къде го чукнеш.

* * *

За какво са на кокошката крилата и на човека умът, ако не ги използват?

* * *

Те се гледаха влюбено, но не в очите, а в очилата. Той виждаше себе си, тя — също.

* * *

В живота трябва да си отваряш очите. И понякога да ги затваряш.

* * *

Ако гледаш света през криво огледало, не можеш да вървиш по правия път.

* * *

В плитка вода едра риба не се лови. Трябва да нагазиш надълбоко.

* * *

Знай си цената, за да не ти видят сметката.

* * *

Две глави са повече от една. Ако са пълни.

* * *

Окото лъже често, сърцето — рядко. Следвай сърцето си!

* * *

Всеки знае себе си. И каквото си знае, това си бае.

* * *

Каквото надробиш на другите, после го сърбаш от твоята паница.

* * *

На твоята нива сей разумното, доброто, вечното. Само тая реколта не я мори ни суша, ни киша.

* * *

Ако искаш сериозно да разбереш живота, не се взимай на сериозно, а го приеми като игра.

* * *

Важно е не колко дълго живееш, а колко дълго се чувстваш жив.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.